KOMISIJAS ĪSTENOŠANAS REGULA (ES) 2023/158

(2023. gada 23. janvāris),

ar ko attiecībā uz noteiktiem stādīšanai paredzētiem Ukrainas izcelsmes Prunus domestica un Prunus cerasifera augiem groza Īstenošanas regulu (ES) 2018/2019

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 42. panta 4. punkta pirmo daļu,

tā kā:

(1) Pamatojoties uz sākotnējo riska novērtējumu, Komisijas Īstenošanas regula (ES) 2018/2019 (2) iedibina augsta riska augu, augu produktu un citu objektu sarakstu.

(2) Komisijas Īstenošanas regula (ES) 2018/2018 (3) noteic īpašus noteikumus par procedūru, kas jāievēro, lai attiecībā uz augsta riska augiem, augu produktiem un citiem objektiem veiktu Regulas (ES) 2016/2031 42. panta 4. punktā minēto riska novērtēšanu.

(3) Pēc sākotnējā riska novērtējuma Īstenošanas regulas (ES) 2018/2019 pielikumā kā augsta riska augi no visām trešām valstīm tika iekļauti 34 ģinšu un vienas sugas stādāmi augi, starp tiem augi, kas pieder pie Prunus L. ģints.

(4) 2019. gada 18. oktobrī Ukraina Komisijai iesniedza pieprasījumu eksportēt uz Savienību stādīšanai paredzētus uz Prunus cerasifera potcelmiem uzpotētus Prunus domestica augus, kas ir kailsakņi, veģetatīvā miera stāvoklī un bez lapām. Lūgumu atbalstīja attiecīga tehniskā dokumentācija.

(5) 2022. gada 17. maijā Eiropas Pārtikas nekaitīguma iestāde (“Iestāde”) pieņēma zinātnisku atzinumu par preču riska novērtējumu attiecībā uz stādāmiem Prunus domestica sugas augiem no Ukrainas (4). Iestāde konstatēja, ka kaitīgie organismi, kas ir relevanti minētajiem stādāmajiem augiem, ir Lopholeucaspis japonica, Eotetranychus prunicola, Erwinia amylovora un Xanthomonas arboricola pv. pruni, izvērtēja dokumentācijā aprakstītos riska mazināšanas pasākumus un novērtēja, cik varbūtīgi ir, ka prece varētu būt no minētajiem kaitīgajiem organismiem brīva.

(6) Lopholeucaspis japonica Komisijas Īstenošanas regulas (ES) 2019/2072 (5) II pielikumā ir norādīts kā Savienības karantīnas organisms. Erwinia amylovora un Xanthomonas arboricola pv. pruni minētās regulas III pielikumā ir norādīti attiecīgi kā aizsargājamās zonas karantīnas organismi un tās IV pielikumā – kā Savienībā reglamentēti nekarantīnas organismi.

(7) Savienības karantīnas organismu sarakstā vēl nav iekļauts Eotetranychus prunicola. Tomēr, pamatojoties uz dalībvalstu sniegtajiem pierādījumiem, minētā kaitīgā organisma ietekme uz tā saimniekaugiem Savienībā nav liela. Līdz ar to attiecībā uz minēto kaitīgo organismu importa prasības nav vajadzīgas.

(8) Pamatojoties uz Iestādes atzinumu, fitosanitārais risks, ko rada uz Ukrainas izcelsmes Prunus cerasifera uzpotētu Prunus domestica potcelmu (kailsakņu, veģetatīvā miera stāvoklī esošu augu bez lapām) ievešana Savienībā, tiek uzskatīts par pieņemamu, ja vien tiek ievērotas attiecīgās importa prasības, kas noteiktas Īstenošanas regulas (ES) 2019/2072 VII pielikumā.

(9) Tādēļ ir lietderīgi stādīšanai paredzētus Prunus domestica augus – kailsakņu, veģetatīvā miera stāvoklī esošus un bez lapām –, kuri uzpotēti uz Prunus cerasifera potcelmiem, kā izcelsme ir Ukrainā, par augsta riska augiem vairs neuzskatīt.

(10) Tāpēc Īstenošanas regula (ES) 2018/2019 būtu attiecīgi jāgroza.

(11) Lai izpildītu Savienības saistības, kas izriet no Pasaules Tirdzniecības organizācijas Līguma par sanitāro un fitosanitāro pasākumu piemērošanu (6), minēto preču imports būtu iespējami drīz jāatsāk. Tāpēc šai regulai būtu jāstājas spēkā trešajā dienā pēc tās publicēšanas Eiropas Savienības Oficiālajā Vēstnesī.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Īstenošanas regulu (ES) 2018/2019 groza saskaņā ar šīs regulas pielikumu.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 23. janvārī Komisijas vārdā – priekšsēdētāja Ursula VON DER LEYEN

(1) OV L 317, 23.11.2016., 4. lpp.

(2) Komisijas Īstenošanas regula (ES) 2018/2019 (2018. gada 18. decembris), ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē (OV L 323, 19.12.2018., 10. lpp.).

(3) Komisijas Īstenošanas regula (ES) 2018/2018 (2018. gada 18. decembris), ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē (OV L 323, 19.12.2018., 7. lpp.).

(4) EFSA PLH ekspertu grupa (Eiropas Pārtikas nekaitīguma iestādes ekspertu grupa augu veselības jautājumos), 2022. Scientific Opinion on the commodity risk assessment of Prunus domestica plants from Ukraine. EFSA Journal 2022; 20(6):7391, 76 lpp. https://doi.org/10.2903/j.efsa.2022.7391.

(5) Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).

(6) OV L 336, 23.12.1994., 40. lpp.